
În vremea lui Arond Vodă 


(din Laptopisețul Țării Moldovei) 


Multe isorisiri demne de mirare se-au fost păstrat în hronici din vremuri vechi, din Țara Moldovei, ferecate 
odinioară în laptopisețţuri, iară după ce puterea fulgerului n-a mai fost stăpînită pretutindeni pe lume şi 
ferecată în cabluri, hronicile se-au fost trecute cu trudă şi migală cărturărească din laptopiseţuri în 
hrisoave de hirtie ca să nu se piardă cumva, nice să nu se rătăcească în negura vremurilor. Şi, dintre 
aceste isorisiri străvechi, unele pomenesc cu osebire de Arond Vodă, cel bun şi drept, care a domnit în 
Țara Moldovei cîndva, demult, în al treilea mileniu de la naşterea Domnului, cam la un veac ori două după 
ce oarece oaspeţi nepoftiți dinspre răsărit, rămaşi fără uleiurile scoase de sub pămînt, au binevoit a-şi 
schimba pe sticle de licoare carele de fier şi foc cu care veniseră în ospeţie îndelungă şi silită, apoi a face 
cale întoarsă de unde veniseră, iară alţi oameni de prin partea locului, dintre cei mai tuciurii, au fost vîndut 
cele care de fier şi foc la fiare vechi, apoi se-au dus cu paralele prin cele ţări streine şi au lăsat Țara 
Moldovei numai pentru oamenii locului, cum nu îşi mai amintea nici unul dintre ei să o fi pomenit vreunul 
din neamul său vreodată, tihnită şi în legea ei. 


Spun hronicile despre Arond Vodă că era bun şi drept, că era bun de gură şi la întrecerile cu pocalurile de 
vin de Cotnari era într-atita de bun de nu îi ţinea nimeni de la curtea domnească măsura, batî de nu era 
Duminică lăsată de la Cel de Sus, praznic ori sărbătoare în care să nu încerce cu toții, voiniceşte, pînă 
cînd îi băga Vodă pe toţi sub masă, de îi găseau dimineaţă horăind claie peste grămadă slugile venite să 
deretice, iară drept fost-a Vodă pînă în ziua din urmă a vieţii sale, cînd se-au fost dus între cei drepţi, de se 
mirau toți supuşii, iară babele se cruceau şi îşi scuipau în sîn ca de Necuratul cum de nu se-au girbovit 
Arond Vodă nici cînd barba şi pletele i se-au fost făcut colilii. Şi încă renume de om drept i-au fost rămas 
lui Vodă şi pentru că drept pleca de la ospeţe după ce toţi boierii, toate doamnele şi domniţele se 
dedulceau prea mult la sîngele Domnului şi cădeau toți şi toate în somnul cu vise dulci dat de licoarea de 
Cotnari. Drept pleca Arond Vodă din sala divanului domnesc, drept la balcon se ducea şi drept în șanțul 
care apăra cetatea de scaun a Sucevei vărsa prea-plinul licorii dimpreună cu bucatele de la ospăț, dacă 
se întîmpla să îl încerce oarece greturi. 


Peştii şi broaştele care îşi făceau veacul în apa din şanţ nu se-au arătat nicicînd potrivnici obiceiurilor 
domneşti, că erau obişnuiţi cu lucruri şi mai rele în fiecare dimineaţă, cînd slugile dereticau cele iatacuri şi 
goleau oalele de noapte peste pervaze, de sus, de la fereşti. 


Pe lîngă chiolhanurile de pomină de care amintesc ades hrisoavele, rămas-a Arond Vodă în hronici şi 
pentru obiceiul său de a se război cu turcii. Cum Țara Moldovei nu era călcată prea ades de streini cu 
punga plină şi cu dor de cheltuială, se-au sfătuit Vodă la începutul domniei sale cu sfetnicii de-i avea cum 
să facă să îi ademenească pe cei streini, ba chiar să îi îndemne pe domniile lor a îşi face un obicei din a 
veni în ospeţie în Țara Moldovei şi din a se despărți de parale cu voioşie şi fără părere de rău. Şi, după 
adincă chibzuinţă, grăit-a Arond Vodă către boierii din sfatul domnesc: 


- Cugetat-am îndelung, cinstite fețe boiereşti, la Țara Moldovei şi la nevoile băneşti care greu o apasă. Au 
nu ar face bine oarece oameni veniţi de aiurea, cu poftă de ospețe, de licori, de veselie şi de călătorie, să 
şadă aici o vreme, să cheltuiască ce vor fi agonisit şi apoi să meargă în pace înapoi de unde vor fi venit? 


- Bine ar face, măria ta, au fost încuviințat boierii. 


- Au nu le-ar fi pe plac plaiurile noastre, dealurile cele scăldate de soare, munţii cei falnici, apele limpezi şi 
pădurile care încă nu se-au fost tăiat din Țara Moldovei? 


- Apoi, plaiuri, dealuri, munţi, ape şi păduri s-ar mai găsi şi pe alte meleaguri, în alte țări, măria ta, au 
îndrăznit a grăi boierii. 


- Au nu le-ar fi pe plac bucatele noastre strămoşeşti, curcanii, cartofii copti în spuză, roşiile, mămăliga 
noastră din străbuni, din boabe de păpuşoi măcinate, ba chiar şi buruiana frumos mirositoare a tutunului 


cu care ne desfătăm după ospeţe? 


- Apoi, curcani, cartofi, roşii, păpuşoi şi tutun mai sînt şi prin alte țări, măria ta, au cutezat iarăşi boierii. 
Incalte, în Lumea Nouă, pare-se că erau de mai demult. 


- Au nu le-ar fi pe plac licorile noastre, vinul nostru de Cotnari, din cele beciuri domneşti cărora nici 
pivnicerii, paharnicii şi chelarii nu le mai ştiu de capăt, ori ţuica de prună şi de corcoduşă ce-o pregăteşte 
cu meşteşug alchimistul în alambicuri, de învie şi morții cu ea? 


- Apoi, nu-ţi fie cu supărare, măria ta, au îndrăznit boierii a treia oară, licori meşteşugite mai fac şi alte 
nații, frînceşti, englitereşti, nemţeşti, ruseşti, pînă în Chitai şi mai departe, că doară n-o avea alchimistul 
nostru singurul alambic din lume, ori Țara Moldovei singurele teascuri de vin. 


Lui Vodă nu i-au fost pe plac răspunsurile boierilor, dară nice să se miînie de-a dreptul nu îl lăsa inima, că 
adevărat îi grăiseră şi fără gînd de sfadă, întocmai cum le ceruse. 


- Au nu le-ar fi drag celor streini să dănţuiască şi să se veselească cu fetele noastre, că destule dintre ele 
sînt frumoase coz şi cu ochii galeşi de-ar topi şi o inimă de piatră, şi nu s-or fi călugărit chiar cu toatele, 
Doamne iartă-mă!? a mai cercat Arond Vodă un gînd pe care pînă atunci îl ţinuse ascuns. 


- Apoi, măria ta, fete frumoase şi petrecăreţe se mai găsesc şi prin alte ţări, încalte unele aşa despuiate şi 
dezmăţate de le fac pe ale noastre să treacă drept nişte sfinte pe lîngă ele, batî de s-au călugărit au ba, 
au grăit boierii. 


Greu se-au înnegurat chipul lui Vodă atunci, scriu hronicarii. Grea şi îndelungată tăcere se-au aşternut 
peste sfatul domnesc, iară nice unul dintre boieri nu cuteza a crîcni măcar, de teamă să nu aducă 
asupră-şi mînia lui Arond Vodă. 


- Aşa, cinstite feţe boiereşti, a grăit într-un tîrziu voievodul. Plaiuri frumoase au şi alte ţări... 
— Au, măria ta. 

- Bucate alese au şi alte țări... 

- Au, măria ta. 

- Licori de soi au şi alte ţări... 

- Au, măria ta. 

- Fete petrecăreţe au şi alte țări... 

- Au, măria ta. 

- Dar război cu turcii au alte țări, boieri dumneavoastră? 


Uitatu-se-au boierii atunci unii la alţii cu mirare şi spun hrisoavele că celor din sfatul domnesc nu le-au fost 
venit să le creadă urechilor. 


- N-are nimeni război cu turcii, măria ta, a cutezat a rosti în cele din urmă un logofăt bătrîn. Nu i-a mai 
cercat războiul pe turci de un veac şi mai bine. Turcii sînt oameni cinstiţi şi cu frica lui Dumnezeu. Cine să 
le caute pricină? 


- Atunci, dacă nici o ţară nu are război cu turcii, iacă: Țara Moldovei va să aibă ce nu are nici o altă țară 
din lume. Război cu turcii, boieri dumneavoastră! Va să facă grămăticul o misivă către capii lor de la 
cetatea din Ankara, să alcătuim un război cumsecade: o vară la noi, o vară la domniile lor, că toamna om 
avea şi noi şi ei de strîns oarece recolte şi nu ar mai fi vreme de hălăduit pe cîmpuri de bătălie. Om purta 
război cu armuri, cu paloşe, cu arcuri, cu flamuri, cu tot dichisul şi mai ales cu fereală, să nu fie vătămat 
cineva, Doamne fereşte! Va să fie bătălii de mai mare mirarea, cu cai, cu tunuri şi cu maşinării de asediu, 
iară streinii care ar vrea să vadă aşa lucru de mirare, după ce or sta toată ziulica ori pe plaiurile turceşti, 
ori pe cele din Țara Moldovei cu gura căscată la cele minunăţii, vrînd-nevrînd or să simtă oarece nevoie de 
bucate, de licori, de dănţuială, ba şi de întins în aşternut, ca să poată domniile lor a doua zi să o ia hodiniţi 
de la capăt cu privitul altei bătălii. Şi n-or căuta bucate, licori, dănţuială, veselie şi aşternut aiurea, prin alte 


țări, ci colea, la îndemiînă. Încalte, de s-or sătura de privit, or putea domniile lor şi să intre în bătălie, fie de 
partea turcilor, fie de partea noastră, că doară veşminte, armuri şi arme avem puzderie şi le putem 
închiria. 


- Au nu o să vatăme pe careva cei streini, de va fi să intre în bătălie, măria ta? a îndrăznit un pircălab. 


- La cit de tocite sînt săbiile, sulițele şi săgețile şi la cît de zdravene sînt şi armurile noastre, şi ale turcilor, 
ca să nu mai amintim de paveze, nu au cum vătăma pe nimeni, a grăit Vodă. Poate numai să îşi 
scrîntească oarece în vălmăşag. 


Boierii din divanul domnesc nu erau tocmai înduplecaţi, dar vistieria Țării Moldovei era aproape goală, 
cheltuiala curtenească nu mai contenea, iară oamenii de rînd, harnici de felul lor, însă nu peste măsură, 
nu prea aveau cum plăti atitea dări ca să împle în fiece an vistieria pe măsura cheltuielii. 


- Om face şi război cu turcii după cum porunceşti, ca să ne vină streinii în ospeţie, măria ta, au fost spus 
un spătar. Ce om face însă şi noi, şi oştenii turci, încalte şi cei oaspeţi din ţări streine, de va fi să dea 
Dumnezeu vreo sfîntă de ploaie, cum se mai întîmplă vara, cu osebire pe plaiurile noastre din Țara 
Moldovei? 


- Ce să facem, spătare? i-au fost răspuns Arond Vodă. Banii de bilete nu le-om da îndărăt streinilor veniți 
în ospeţie, că bine nu i-ar prinde vistieriei ţării aşa o faptă. De va fi să dea Dumnezeu o sfintă de ploaie, 
ne-om înțelege cu oştenii turci şi om purta războiul la sală... 

